হিন্ডব্রেইন আমাদের সুষুন্মাকান্ড বা স্পাইনাল কর্ডের উপরের অংশ, যাকে বলে ব্রেন স্টেম, এবং বলের মতো গোলগোল একদলা টিস্যু, ভালো নাম সেরেবেলাম (1) নিয়ে তৈরি। হিন্ডব্রেইন দেহের শ্বাস-প্রশ্বাস ও হৃদস্পন্দন নিয়ন্ত্রণের মতো অত্যাবশ্যকীয় কাজ করে থাকে। আপনার নড়াচড়ার করার ক্ষমতার জন্য সেরেবেলামকে ধন্যবাদ দিতে পারেন। ক্রিকেট খেলা কিংবা পিয়ানো বাজানোর মতো কাজ করার সময় আমাদের যে ধরনের দেহ পরিচালনা করার কুশলতা লাগে তা নিয়ন্ত্রণ করে সেরেবেলাম। ব্রেইনস্টেমের উপরের অংশটি হলো মিডব্রেইন। এই মিডব্রেইন আমাদের প্রতিবর্তী ক্রিয়ার বা রিফ্লেক্সের জন্যে দায়ী। এই প্রতিবর্তী ক্রিয়া জিনিসটা কি? আপনাকে কেউ হঠাৎ ঘুষি দিলে আপনি মাথাটা সরিয়ে নেবেন একদিকে। এই সরিয়ে নেয়ার জন্যে আপনাকে কোন রকম চিন্তা করতে হয় না। কোন চিন্তাভাবনা না করেই প্রতিবর্তী ক্রিয়া প্রয়োজনের সময় দ্রুত কাজ করতে সাহায্য করে। আমাদের চোখের দ্রুত নড়াচড়া সহ অন্যান্য ঐচ্ছিক নড়াচড়া নিয়ন্ত্রণ করে মস্তিষ্কের যে রাস্তা তার একটা অংশ গিয়েছে এই মিডব্রেইনে। ফোরব্রেইনকে বলা হয় মস্তিষ্কের সর্বাধিক উন্নত ও বড় স্থান। এটা মূলত সেরেব্রাম (2) ও সেরেব্রামের নিচের কিছু জিনিস নিয়ে তৈরি। ফেলুদা জটিল রহস্যের সমাধান করেন উল্লিখিত ফোরব্রেইন ব্যবহার করেই।